ดอลล์แข็งค่าจากคาดการณ์ญี่ปุ่นกระตุ้นศก.
สกุลเงินดอลลาร์สหรัฐแข็งค่าขึ้นอย่างต่อเนื่องเมื่อเทียบกับเงินสกุลเยน ในการซื้อขายที่ตลาดนิวยอร์กเมื่อคืนนี้ (12 ก.ค.) เนื่องจากชัยชนะจากการเลือกตั้งสมาชิกวุฒิสภาของพรรคแกนนำรัฐบาลญี่ปุ่นนั้น ได้กระตุ้นได้เกิดกระแสคาดการณ์ว่า รัฐบาลญี่ปุ่นจะเดินหน้าออกมาตรการกระตุ้นเศรษฐกิจและการคลังภายในประเทศ
13 ก.ค. 2559

สำนักข่าวอินโฟเควสท์รายงานว่า ค่าเงินยูโร (12 ก.ค.) แข็งค่าขึ้นเมื่อเทียบดอลลาร์สหรัฐ ที่ระดับ 1.1068 ดอลลาร์สหรัฐ จากระดับ 1.1058 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.3261 ดอลลาร์สหรัฐ จากระดับ 1.2997 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะ 0.7639 ดอลลาร์สหรัฐ จากระดับ 0.7534 ดอลลาร์สหรัฐ
ดอลลาร์สหรัฐแข็งค่าขึ้นเมื่อเทียบเยนที่ระดับ 104.88 เยน จากระดับ 102.79 เยน และเพิ่มขึ้นเมื่อเทียบฟรังก์สวิส ที่ระดับ 0.9877 ฟรังก์ จากระดับ 0.9825 ฟรังก์ ในขณะที่ขยับลงเมื่อเทียบดอลลาร์แคนาดาที่ระดับ 1.3012 ดอลลาร์แคนาดา จากระดับ 1.3120 ดอลลาร์แคนาดา ด้านเงินเยนอ่อนค่าลงหลังจากที่พรรคเสรีประชาธิปไตย (LDP) ของนายชินโซ อาเบะ ได้รับชัยชนะในการเลือกตั้งวุฒิสภาในช่วงสุดสัปดาห์ที่ผ่านมา
ชัยชนะของพรรครัฐบาลของนายชินโซ อาเบะ นายกรัฐมนตรีญี่ปุ่น ในการเลือกตั้งวุฒิสภาเมื่อวันอาทิตย์ที่ผ่านมาจะทำให้รัฐบาลของนายชินโซ อาเบะ นายกรัฐมนตรีญี่ปุ่นมีเสถียรภาพมากขึ้น สกุลเงินดอลลาร์สหรัฐยังคงได้รับแรงหนุนจากรายงานของกระทรวงแรงงานสหรัฐรายที่ระบุว่า ตัวเลขการจ้างงานนอกภาคเกษตรพุ่งขึ้น 287,000 ตำแหน่งในเดือนมิ.ย. จากระดับ 38,000 ตำแหน่งในเดือนพ.ค. ขณะที่อัตราการว่างงานเพิ่มขึ้นสู่ระดับ 4.9% หลังจากอยู่ที่ 4.7% ในเดือนพ.ค. ขณะที่นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 175,000 ตำแหน่งในเดือนมิ.ย. และอัตราการว่างงานจะเพิ่มขึ้นสู่ระดับ 4.8%